b'\n_START_ARTICLE_\nMatas Tamonis\n_START_PARAGRAPH_\nMatas Tamonis (g. 1938 m. bir\xc5\xbeelio 15 d. \xc5\xa0ukionyse, dab. Bir\xc5\xbe\xc5\xb3 raj.) \xe2\x80\x93 energetikas, Lietuvos energetikos instituto Region\xc5\xb3 energetikos pl\xc4\x97tros laboratorijos ved\xc4\x97jas, habilituotas technikos moksl\xc5\xb3 daktaras, profesorius, tarptautin\xc4\x97s energetikos in\xc5\xbeinieri\xc5\xb3 asociacijos narys.\n_START_SECTION_\nBiografija\n_START_PARAGRAPH_\nBaig\xc4\x99s Bir\xc5\xbe\xc5\xb3 vidurin\xc4\x99 mokykl\xc4\x85, Kauno politechnikos instituto Mechanikos fakultete studijavo pramon\xc4\x97s \xc5\xa1ilumin\xc4\x99 energetik\xc4\x85 ir nuo 1958 m. dirbo Petra\xc5\xa1i\xc5\xabn\xc5\xb3 elektrin\xc4\x97s katil\xc5\xb3 cecho pamainos vir\xc5\xa1ininku. Studijas baig\xc4\x97 su pagyrimu. 1959 m. Lietuvos moksl\xc5\xb3 akademijos Energetikos ir elektrotechnikos instituto (dabar Lietuvos energetikos institutas) Dujofikacijos laboratorijos bendradarbis. Tur\xc4\x97damas energetiko \xc5\xa1ilumininko praktinio darbo patirt\xc4\xaf, \xc5\xbeeng\xc4\x97 pirmuosius mokslinio darbo \xc5\xbeingsnius, prad\xc4\x97jo tirti degimo procesus ir \xc4\xafrengimus. S\xc4\x97kmingai pritaik\xc4\x97 naujausius skaitmeninio modeliavimo metodus, k\xc5\xabr\xc4\x97 skai\xc4\x8diavimo programas tuometin\xc4\x97ms elektronin\xc4\x97ms skai\xc4\x8diavimo ma\xc5\xa1inoms, analizavo sud\xc4\x97tingus \xc5\xa1ilumos main\xc5\xb3 procesus, vykd\xc4\x97 ir eksperimentinius \xc5\xa1i\xc5\xb3 proces\xc5\xb3 tyrimus. Dirbdamas fizikini\xc5\xb3 \xe2\x80\x93 chemini\xc5\xb3 \xc5\xa1ilumos main\xc5\xb3 laboratorijoje k\xc5\xabr\xc4\x97 nauj\xc4\x85 eksperimentin\xc4\x99 baz\xc4\x99 \xc5\xa1ilumos main\xc5\xb3 tyrimams, esant auk\xc5\xa1toms temperat\xc5\xabroms. Tyr\xc4\x97 kuro gazifikacijos procesus, degimo produkt\xc5\xb3 \xc5\xa1ilumos mainus._NEWLINE_\xc5\xbdinias gilino neakivaizdin\xc4\x97je aspirant\xc5\xabroje Maskvos chemijos ma\xc5\xa1in\xc5\xb3 statybos institute, 1970 m. apgyn\xc4\x97 technikos moksl\xc5\xb3 kandidato (dabar daktaro) disertacij\xc4\x85, kurioje analizavo \xc5\xa1ilumos mainus, vykstant chemin\xc4\x97ms reakcijoms. Tapo vyresniuoju moksliniu bendradarbiu. Akademiko A. \xc5\xbdukausko iniciatyva 1971 m. organizavo radiacini\xc5\xb3 ir sud\xc4\x97ting\xc5\xb3 \xc5\xa1ilumos main\xc5\xb3 tyrimus. Tyrim\xc5\xb3 rezultatai apibendrinti monografijoje \xe2\x80\x9eRadiaciniai ir sud\xc4\x97tingi \xc5\xa1ilumos mainai kanaluose", i\xc5\xa1leistoje 1981 m. (gerai vertinama monografija angl\xc5\xb3 kalba 1986 m. i\xc5\xa1leista JAV). I\xc5\xa1rinktas \xc4\xafsteigto Radiacini\xc5\xb3 \xc5\xa1ilumos main\xc5\xb3 sektoriaus vadovu._NEWLINE_1984 m. Maskvoje apgyn\xc4\x97 technikos moksl\xc5\xb3 daktaro (dabar habilituoto daktaro) disertacij\xc4\x85 \xe2\x80\x9eRadiaciniai ir sud\xc4\x97tingi \xc5\xa1ilumos mainai\xe2\x80\x9c. Taip pa\xc4\x8diais metais u\xc5\xbe auk\xc5\xa1tos temperat\xc5\xabros \xc5\xa1ilumin\xc4\x97s fizikos darb\xc5\xb3 cikl\xc4\x85 jam kartu su kitais Fizikini\xc5\xb3 \xe2\x80\x93 technini\xc5\xb3 energetikos problem\xc5\xb3 instituto mokslininkais paskirta Lietuvos TSR mokslo ir technikos valstybin\xc4\x97 premija._NEWLINE_1986 m. Radiacini\xc5\xb3 \xc5\xa1ilumos main\xc5\xb3 sektoriaus baz\xc4\x97je \xc4\xafsteigtos energotechnologini\xc5\xb3 proces\xc5\xb3 laboratorijos ved\xc4\x97jas. 1987\xe2\x80\x931989 m. instituto direktoriaus pavaduotojas moksliniam darbui, koordinavo auk\xc5\xa1t\xc5\xb3 temperat\xc5\xabr\xc5\xb3 \xc5\xa1ilumin\xc4\x97s fizikos ir med\xc5\xbeiagotyros tyrimus. 1990 m. profesorius. Tyr\xc4\x97 auk\xc5\xa1tos temperat\xc5\xabros elektroliz\xc4\x99, vandenilio technologij\xc4\x85 ir jo naudojim\xc4\x85 energetikos srityje, analizavo kuro element\xc5\xb3, aplinkosaugos, atliek\xc5\xb3 tvarkymo problemas._NEWLINE_Nuo 2005 m. \xe2\x80\x93 vyriausiasis mokslo darbuotojas, Lietuvos energetikos instituto Region\xc5\xb3 energetikos pl\xc4\x97tros laboratorijos ved\xc4\x97jas. Reng\xc4\x97 galutin\xc4\xaf Lietuvos energetikos strategijos variant\xc4\x85. Jo vadovaujamoje laboratorijoje, remiantis makroekonominiais rodikliais, sprend\xc5\xbeiamos \xc5\xa1ilumos \xc5\xabkio restrukt\xc5\xabrizavimo problemos, analizuojami sud\xc4\x97tingi energijos kainodaros klausimai. Tyrimai atliekami taikant naujausius matematinius analiz\xc4\x97s ir modeliavimo metodus. Sprend\xc5\xbeiamos savivaldybi\xc5\xb3 energetikos \xc5\xabkio metodologijos suk\xc5\xabrimo, atsinaujinan\xc4\x8di\xc5\xb3 energijos i\xc5\xa1tekli\xc5\xb3 panaudojimo problemos._NEWLINE_Daugelio mokslini\xc5\xb3 taryb\xc5\xb3, komitet\xc5\xb3, redaktori\xc5\xb3 kolegij\xc5\xb3 narys. Pa\xc5\xbeym\xc4\x97tinos buvusios s\xc4\x85jungin\xc4\x97s tarybos \xe2\x80\x9eRadiaciniai \xc5\xa1ilumos mainai", \xe2\x80\x9e\xc5\xa0ilumos mainai technologiniuose procesuose", \xe2\x80\x9e\xc5\xa0ilumin\xc4\x97 fizika ir \xc5\xa1ilumin\xc4\x97 energetika". Bendradarbiauja ir atlieka tyrimus drauge su Vakar\xc5\xb3 \xc5\xa1ali\xc5\xb3 ekspertais ir mokslininkais. Vienas ir su bendradarbiais paskelb\xc4\x97 per 160 mokslini\xc5\xb3 straipsni\xc5\xb3, \xc4\xafvairiose konferencijose ir simpoziumuose perskait\xc4\x97 apie 80 prane\xc5\xa1im\xc5\xb3. Yra 3 knyg\xc5\xb3 ir 6 i\xc5\xa1radim\xc5\xb3 autorius. Jam vadovaujant apginta 10 daktaro disertacij\xc5\xb3.'